Péiteng
Péiteng ass eng lëtzebuergesch Uertschaft am Kanton Esch-Uelzecht an Haaptuert vun der Gemeng Péiteng.

Geschicht 
Péiteng gëtt fir d'éischt am Joer 938 an enger Charta historesch ernimmt an zwar ënner dem Numm "Perdgitten". Dem Professer Jos. Meyers no kënnt den Numm Péiteng vum Numm vun der fränkescher Sipp "Petto" hier. Am Laf vun der Geschicht huet Péiteng verschiddenen Herrschafte gehéiert.
  1281: Péiteng krut vum Heinrich V., genannt de Blonden, Grof vu Lëtzebuerg, a vum Rudolph, Här vu Sterpenich, de Fräiheetsbréif nom béimesche Recht. Duerch dëse Fräiheetsbréif goufen d'Awunner vu Péiteng fräi Bierger, déi sech selwer hunn däerfte verwalten ënner der Herrschaft vum Grof vu Lëtzebuerg.
 Tëscht 1310 an 1346: Jang de Blannen erneiert a bestätegt de Fräiheetsbréif.
  1540: Neifaassung vum Fräiheetsbréif duerch de Keeser Karel V.
 1898: Aweiung vum Spidol St. Joseph, dat d'Zita-Schwëstere baue gelooss hunn.
 1900: Aweiung vun der haiteger Gare.
 1907: D'Gemeng keeft d'Schlass Nothomb mat allen Dependancen.
 1933: Aweiung vun der haiteger Parkschoul.
 15. Mee 1938: Aweiung vum haitege Stadhaus op där Plaz, wou virdrun d'Schlass stoung.
 11. Mee 1940: Franséisch Granate falen op Péiteng. Eng Famill wëllt sech am Keller vun der Parkschoul a Sécherheet bréngen. Wéi se am Schoulhaff waren, explodéiert eng Granat nieft hinnen. De François Hahn, seng Fra Marguerite an hire Jong René stierwen op der Plaz. Et waren déi éischt zivil Affer vu Péiteng. Eng Gedenkplack am Schoulhaff erënnert u si.
 Den 9. September 1944 ass Péiteng, als éischt Uertschaft vu Lëtzebuerg, vun den amerikaneschen Truppe befreit ginn. Bei dëser freedeger Geleeënheet ass den éischten amerikaneschen Zaldot op Lëtzebuerger Buedem, den Hyman S. Josephson, gefall. Him zu Éiere gouf um haitege Square Hyman S. Josephson zu Péiteng e Monument opgeriicht.
Den 9. August 2019 ass en Tornado duerch Péiteng gezunn, dee vill Schued ugeriicht huet.

Verkéier
Péiteng läit un de Linne 70 a 60 vun der Lëtzebuerger Eisebunn.
Un de Stroosseverkéier ass d'Uertschaft ugeschloss duerch d'Nationalstroossen N 5, N 5b, N 5c, N 5f, N 31 an den CR111.
Soss ass se nach un den ëffentleche Persounentransport ugeschloss iwwer d'Buslinnen 1, 3, 13 a 14 vum TICE, wat fréier eng Tramsstreck war.

Bevëlkerungsentwécklung

Bekannt Péitenger 
 
 Mathias Adam, éischten Uewerprimärschoulmeeschter.
 Emil Angel, Schrëftsteller
 Germaine Damar, Filmschauspillerin
 Bim Diederich, Vëlossportler, zu Esch-Uelzecht gebuer awer zanter 1933 zu Péiteng.
 Constant Gillardin, Architekt
 Claudine Muno, Musekerin, Sängerin a Schrëftstellerin.
 Moritz Ney, Moler a Sculpteur
 Alphonse Nothomb, Politiker
 Michel Rasquin, Politiker
 Germaine Simon, Doktesch a Schrëftstellerin
 Paul Mathieu, Schrëftsteller

Déi Péitenger Awunner droen de Spëtznumm Wandjangen.

Kuckeswäertes 
 D'Kierch Péiteng
 D'Amerikanermonument mat engem M8 Greyhound. Et war dat éischt amerikanescht Gefier dat den 9. September 1944 op Lëtzebuerger Buedem vun der Wehrmacht zerstéiert gouf. Dobäi ass och den éischten amerikaneschen Zaldot, den Hyman S. Josefson, op Lëtzebuerger Buedem gefall.
 Galloréimesch Ausgruewungen um Tëtelbierg
 Fond-de-Gras
 Naturschutzgebitt Prënzebierg
 Borne du Passeur, zu Éiere vun de Passeuren a Filiéristen aus dem Zweete Weltkrich.

Kuckt och 
 Tornado vu Péiteng
Gare Péiteng
 Rangéiergare Péiteng
 Lëscht vu Monumenter zu Lëtzebuerg déi un den Zweete Weltkrich erënneren (P)

Um Spaweck 

 Offiziell Säit vun der Gemeng Péiteng
 Syvicol
 TICE

Uertschaften zu Lëtzebuerg